SKRIFTLIG FORESPØRGSEL E-3561/01

af Alexandros Alavanos (GUE/NGL) til Kommissionen

(8. januar 2002)

Om: Beregning af den mængde olivenolie, for hvilken hver olivenproducent i Grækenland kan få forudbetaling af støtten

Med den fælles ministerielle afgørelse nr. 408461 af 9.11.2001 fastsatte Grækenland på hvilken måde, der skal ske beregning af den mængde olivenolie, for hvilken der vil kunne udbetales støtte for produktionsåret 2000/01 samt proceduren for indsigelser. I denne afgørelse er der ikke medtaget den opgivelse af olivenproduktionsområder, som er fastsat i forordning (EF) 2067/2001(1) og der er beregnet nye områder, som i mange tilfælde er over 50 % mindre end dem, som er anerkendt af EU.

Der er også fastsat en ensartet procentreduktion pr. egn af de mængder, for hvilke olivenolieproducenterne har anmodet om støtte, med det resultat, at mængder, som rent faktisk er blevet anmeldt, bliver udelukket fra støtte. Derimod vil det uden nogen kontrol være muligt at få støtte til mængder, som til trods for den generelle nedskæring, der gennemføres, stadig er meget større end de, der er beregnet på grundlag af det fastsatte udbytte fra olivenproduktionsområderne. I den samme afgørelse er det ligeledes fastsat, at i tilfælde af at producenten gør indsigelse, bliver hele den mængde, som producenten har anmeldt, udelukket fra forhåndsudbetaling af støtten, hvorved olivenproducenterne på denne måde bliver tvunget til at acceptere de reduktioner, som er pålagt dem, hvis de ønsker at modtage en del af støtten med det samme, for at de kan klare deres økonomiske forpligtelser.

Eftersom gennemførelsen af den græske landbrugsministers fælles ministerielle afgørelse nr. 408461 af 9. november 2001, har vakt stor opstandelse hos olivenproducenterne, som oplever, at deres indtægt bliver ramt på grund af landbrugsministerens vilkårlige afpresningsmetoder, bedes Kommissionen oplyse:

1. Mener den, at Grækenlands fastsættelse af de olivenoliemængder, som kan modtage støtte, og for indsigelsesproceduren, er i overensstemmelse med fællesskabsforordningerne?

2. Har Grækenland indgivet alle de oplysninger, som er fastsat i artikel 6 i forordning (EF) 2366/1998(2), som ændret af artikel 2 i forordning (EF) 1273/1999(3)?

(1) EFT L 278 af 23.10.2001, s. 11.

(2) EFT L 293 af 31.10.1998, s. 50.

(3) EFT L 151 af 18.6.1999, s. 12.

Svar afgivet på Kommissionens vegne af Franz Fischler

(11. februar 2002)

De græske myndigheder har truffet en række foranstaltninger med henblik på gennemførelsen af bestemmelserne i Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2003/04(1). Der er blandt andet tale om tværministeriel bekendtgørelse nr. 408461 af 9. november 2001 samt de to ændringer heraf, nemlig bekendtgørelse nr. 417745 af 5. december 2001, for så vidt angår proceduren med kontrol af de indgivne klager, og bekendtgørelse nr. 417759 af 6. december 2001, for så vidt angår kriterierne for fastsættelse af de produktionsstøtteberettigede mængder for produktionsåret 2000-2001. Bekendtgørelse nr. 408461 af 9. november 2001 opfylder EF-bestemmelsernes krav om, at medlemsstaterne kan suspendere udbetalingen af mindst 25 % af forskuddet på støtten for producenter, som har indgivet en støtteansøgning svarende til en produktion, der er mere end dobbelt så stor som den mængde, der følger af en multiplikation af antallet af de indberettede træer med gennemsnitsudbyttet, for det homogene område, hvori bedriften hovedsagelig ligger (artikel 16, stk. 2, i forordning (EF) nr. 2366/98).

Hvad angår fastsættelsen af udbytterne for de homogene områder, har Grækenland fremlagt de nødvendige oplysninger som fastsat i artikel 6 i forordning (EF) nr. 2366/98. Når de i henhold til EF-bestemmelserne fastsatte udbytter imidlertid er fastsat på basis af de høstede oliventræer, tilpasser de græske myndigheder udbytterne under hensyntagen til alle de producerende træer, således som de optræder i dyrkningserklæringerne.

Ud over disse kontroller, der skal foregå inden udbetalingen af forskuddet på støtten, skal medlemsstaterne foretage den i EF-bestemmelserne fastsatte støtte, jf. artikel 27-31 i forordning (EF) nr. 2366/98. Denne kontrol skal sikre, at der ikke findes mængder i støtteansøgningerne, der uretmæssigt nyder godt af produktionsstøtte.

(1) EFT L 293 af 31.10.1998.